Jul20 - Dalpark Kaléo Gemeente
Glo in God se liefde vir jou
Die derde sleutel wat kan help om die regte oortuigings teweeg te bring is: Ontvang God se volle vergifnis. In hierdie boodskap wil ek hê jy moet spesifiek hoor: Ontvang God se vergifnis en heers. Heers oor sonde. Heers oor daardie dinge wat jou vasgevang hou. Heers oor negatiewe gewoontes.
Mense is dikwels ongenaakbaar teenoor hulself en kan hulself net nie vergewe vir die foute wat hulle in die verlede gemaak het nie. Onbewustelik kasty hulle hulself, omdat hulle voel dat hulle straf verdien. Dit word 'n bose kringloop van nederlaag op nederlaag. Jy kan jouself nie aanvaar en vergewe oor dinge wat in die verlede gebeur het nie. Jy veroordeel jouself en verwag straf. Onbewustelik straf jy jouself vir dit wat gebeur het. Dit lei tot allerhande negatiewe gedragspatrone, verdere skuldgevoelens en nog straf en negatiewe gewoontes en so gaan die patroon voort.
Daar is net een manier om op die oorwinningspad te kom. Dit is om van binne na buite verander te word. Die wortel van die probleem moet aangespreek word. Die ou negatiewe perspektiewe en oortuigings moet vervang word met 'n nuwe wortel. Die wortel van waarheid oor hoe God dink oor jou en jou lewe. Dit is waarmee ons in hierdie reeks besig is. Ontdek vandag hoe God se vergifnis en om onder Sy genade te wees, jou die krag gee om sonde te oorwin.